Tallahassee

Tallahassee je glavni grad američke savezne države Floride i sjedište okruga Leon. Za prijestonicu Floride izabran je 1824. Prema podacima Američkog ureda za popis, u Tallahasseeju je 2007. živjelo 168.979 stanovnika, dok je u širem gradskom području popisano 352.319 ljudi.

 Geografske i klimatske karakteristike 
Prema podacima Američkog zavoda za popis, gradska površina se prostire na 254,4 kvadratna kilometara, od kojih 247,9 km2 čini kopno, a 6,6 km2 vodene površine.

Tallahassee je prepoznatljiv po brdovitom terenu, a državno sjedište smješteno je na jednom od najviših gradskih brda. Nadmorska visina nije ravnomjerna u svim dijelovima grada i u područjima nadomak mora ne iznosi više od 61 metar.

Flora i fauna tipične su za ovo područje. Od višegodišnjih biljaka izdvajaju se nekoliko sorti borova, hrasta i magnolija koje predstavljaju dominantnu vrstu drvenastih biljaka. Iako se u gradu može naići i na palme, one su češće samo u priobalnim dijelovima.

Duga i topla ljeta sa kratkim i blagim zimama karakteristična su za ovaj dio Floride, što ide u prilog vrelom i vlažnom suptropskom klimatskom pojasu, u kojem je Tallahassee. Ljeta su u gradu toplija nego na ostatku poluostrva i on je jedan od rijetkih gradova čija prosječna dnevna temperatura ne prelazi 38 °C. Ljetno vrijeme karakteriziraju intenzivni pljuskovi propraćeni grmljavinom uz povjetarce s Meksičkog zaljeva. Prosječna ljetna temperatura iznosi 32 °C.

U decembru i januaru prosječna maksimalna dnevna temperatura je 18 °C, dok minimalna iznosi 6 °C. Temperature ispod nultog podioka Celzijeve temperaturne skale padaju uglavnom u noćnim satima i kreću se oko -1 °C. Međutim, zabilježene su i vrijednosti od -12 °C. Tokom proteklih 100 godina primjetno je povećavanje snježnih padavina. Iako su veoma rijetki, snježni smetovi prisutni su početkom godine, od kojih je najsnažiji bio 13. februara 1958, kada je vjetar nanio nešto više od 7 cm snijega. Osim ove, veće snježne mećave zabilježene su 1989. i 1993. mada se one u prosjeku događaju svakih 16 godina. Prosječno 34 noći tokom zime imaju temperaturu ispod nule, a najhladnija zima zabilježena je u vrijeme Velike mećave, kada je u gradu bilo -19 °C.

 Demografija 
Tallahassee je po brzini rasta 12. gradsko područje na Floridi. Sa stopom rasta 12,4%, broj stanovnika raste brže nego u Miamiju i Tampi zajedno.

Prema popisnim podacima iz 2000, u gradu je živjelo 150.624 ljudi u 63.217 domaćinstava, u kojima je stanovalo 29.459 gradskih porodica. Prosječna gustina naseljenosti iznosi 607,6 st/km2. Popisano je 68.417 stambenih jedinica. U pogledu rasnog sastava grada, stanovništvo Tallahasseeja činilo je 60,42% bijelaca, 34,24% Afroamerikanaca, 0,25% starosjedilaca, dok je ostatak stanovništva pripadao drugim rasama, a 1,67% izjasnilo se kao pripadnici dvije ili više rasa. Hispanoamerikanci činili su 4,19%.

U 63.217 domaćinstava živjelo je 21,8% djece mlađe od 18 godina. 30,1% bili su vjenčani parovi koji žive zajedno, dok je 13,25% domaćinstva bilo bez supruga. Čak je 53,4% popisanih bilo bez porodičnih zajednica.

Visina prosječnih primanja po domaćinstvu iznosila je 30.571 američki dolar, dok je, posmatrano po porodici, svaka od njih prosječno primala 49.359 dolara. Zaposleni muškarci u prosjeku su zarađivali 32.428 $, što je za 4.590 $ manje nego što je zarađivala zaposlena žena. Približno 12,6% porodica i 24,7% stanovništva bilo je ispod granice siromaštva, uključujući i 21,6% onih koji su imali ispod 18 godina i 8,4% starosti od 65 i više.

 Jezici 
Prema podacima iz 2000, 91,99% stanovnika služilo se engleskim kao maternjim jezikom, dok je 4,11% njih govorilo španski, a 0,63% francuski. Otprilike 8% stanovnika govorilo je drugi jezik koji nije engleski.

 Reference 

 Vanjski linkovi 

 Službeni sajt

Kategorija:Gradovi u Sjedinjenim Američkim Državama
Kategorija:Gradovi na Floridi
Kategorija:Glavni gradovi okruga na Floridi
Kategorija:Gradovi u okrugu Leon, Florida